Illum il-Kummissjoni Ewropea ppubblikat gwida ġdida dwar kif ir-regoli tal-UE dwar il-protezzjoni tad- data jaffettwaw il-moviment liberu ta' data mhux personali. Bħala parti mill-istrateġija tas-Suq Uniku Diġitali, ir-Regolament il-ġdid dwar il-moviment liberu ta' data mhux personali, li beda japplika fl-Istati Membri, se jippermetti li d-data tinħażen u tiġi pproċessata kullimkien fl-UE mingħajr restrizzjonijiet mhux iġġustifikati. Il-gwida tal-lum timmira li tgħin lill-utenti – partikularment intrapriżi żgħar u medji – jifhmu l-interazzjoni bejn dawn ir-regoli l-ġodda u r-Regolament Ġenerali dwar il-Protezzjoni tad-Data (GDPR) - speċjalment fejn is-settijiet ta' data jkunu magħmulin minn data personali kif ukoll mhux personali. Il-Viċi President għas-Suq Uniku Diġitali, Andrus Ansip, stqarr: “Sal-2025, l-ekonomija tad-data tal-EU27 x'aktarx li tipprovdi 5.4 % tal-PDG tagħha, li huwa ekwivalenti għal €544 biljun. Madankollu, dan il-potenzjal enormi jibqa' limitat jekk id-data ma tkunx tista' tiċċirkola b'mod ħieles. Billi nneħħu restrizzjonijiet ta' lokalizzazzjoni sfurzata tad-data, inkunu qegħdin nagħtu lil aktar nies u negozji ċ-ċans li jisiltu l-aqwa frott mid-data u mill-opportunitajiet li toffri. Il-gwida tal-lum issa tagħti ċarezza sħiħa dwar kif ir-regoli stretti tagħna dwar il-protezzjoni tad-data personali jaffettwaw il-moviment liberu ta' data mhux personali.” Il-Kummissarju għall-Ekonomija u s-Soċjetà Diġitali, Mariya Gabriel, żiedet tgħid: “L-ekonomija tagħna kulma jmur qiegħda tiġi xprunata mid-data. Bir-Regolament dwar il-moviment liberu ta' data mhux personali u r-Regolament Ġenerali dwar il-Protezzjoni tad-Data, għandna f'idejna qafas komprensiv għal spazju komuni Ewropew tad-data, kif ukoll għall-moviment ħieles tad-data kollha fi ħdan l-Unjoni Ewropea. Il-gwida li qegħdin nippubblikaw illum se tgħin lin-negozji, partikolarment l-intrapriżi żgħar u medji, jifhmu kif iż-żewġ Regolamenti jolqtu ‘l xulxin.” Flimkien mar-Regolament Ġenerali dwar il-Protezzjoni tad-Data (GDPR), li beda japplika sena ilu, ir-Regolament il-ġdid dwar il-moviment liberu ta' data mhux personali jipprevedi ambjent stabbli legali u kummerċjali għall-ipproċessar tad-data. Ir-Regolament il-ġdid jipprevjeni li l-pajjiżi tal-UE jdaħħlu fis-seħħ liġijiet li jisfurzaw, b'mod inġustifikabbli, li d-data tinżamm esklussivament fit-territorju nazzjonali. Huwa l-ewwel att legali ta' dan it-tip fid-dinja. Ir-regoli l-ġodda jżidu ċ-ċertezza tad-dritt u l-fiduċja għan-negozji, u jagħmluha aktar faċli biex l-SMEs u n-negozji ġodda (start-ups) jiżviluppaw servizzi innovattivi, jisfruttaw l-aqwa offerti ta' servizzi ta' pproċessar tad-data fis-suq intern, u jespandu n-negozju transfruntiera. Il-gwida tal-lum tagħti eżempji prattiċi ta' kif għandhom jiġu applikati r-regoli meta negozju jkun qiegħed jipproċessa settijiet ta' data magħmulin minn data kemm personali u kemm mhux personali. Tispjega wkoll il-kunċetti tad-data personali u d-data mhux personali, inkluż settijiet tad-data mħalltin; telenka l-prinċipji tal-moviment liberu tad-data u tal-prevenzjoni tar-rekwiżiti ta' lokalizzazzjoni tad-data, kemm fil-qafas tal-GDPR u kemm fil-qafas tar-Regolament dwar il-moviment liberu ta' data mhux personali; u tkopri n-nozzjoni tal-portabbiltà tad-data fil-qafas tar-Regolament dwar il-moviment liberu ta' data mhux personali. Il-gwida tinkludi wkoll ir-rekwiżiti awtoregolatorji stabbiliti fiż-żewġ Regolamenti. Sfond Il-Kummissjoni ppreżentat il-qafas għall-moviment liberu tad-data mhux personali f'Settembru 2017 bħala parti mid-Diskors dwar l-Istat tal-Unjoni tal-President Jean-Claude Juncker, sabiex jiġi sfruttat il-potenzjal kollu tal-Ekonomija Ewropea tad-Data u tal-istrateġija għal Suq Uniku Diġitali. Ir-Regolament il-ġdid beda japplika lbieraħ, it-28 ta' Mejju. Bħala parti mir-regoli l-ġodda, il-Kummissjoni kienet obbligata li tippubblika gwida dwar l-interazzjoni bejn dan ir-Regolament u r-Regolament Ġenerali dwar il-Protezzjoni tad-Data (GDPR), partikolarment fir-rigward ta' settijiet ta' data magħmulin minn data kemm personali u kemm mhux personali. Ir-regoli dwar il-moviment liberu ta' data mhux personali huma konformi mar-regoli eżistenti għall-moviment liberu u għall-portabbiltà tad-data personali fl-UE. Ir-regoli l-ġodda: Għal aktar tagħrif Il-Kummissjoni tippubblika gwida dwar il-moviment liberu ta' data mhux personali - Mistoqsijiet u Tweġibiet Gwida għar-Regolament dwar il-moviment liberu ta' data mhux personali Qafas għall-moviment liberu ta' data mhux personali fl-UE - Mistoqsijiet u Tweġibiet Ir-Regolament dwar il-moviment liberu ta' data mhux personali Ir-Regolament Ġenerali dwar il-Protezzjoni tad-Data: sena minn mindu twaqqaf Gruppi ta' ħidma tal-partijiet ikkonċernati dwar il-qlib tal-cloud u ċ-ċertifikazzjoni tas-sigurtà tal-cloud Informazzjoni prattika dwar il-moviment liberu tad-data fuq il-portal L-Ewropa Tiegħek